ŠTATÚT
Rady na odškodnenie obetí holocaustu v SR

Štatút Rady na odškodnenie obetí holocaustu v SR (ďalej len „Rada“) vymedzuje postavenie, pôsobnosť, zloženie a zásady činnosti Rady, organizačné a administratívne zabezpečenie činnosti Rady – pôsobnosť Kancelárie Rady, práva a povinnosti riaditeľa Kancelárie Rady a tajomníka Rady a základné pravidlá poskytovania finančných príspevkov.

Článok 1

Postavenie Rady

/1/ Rada bola vytvorená na základe Dohody medzi vládou Slovenskej republiky a Ústredným zväzom židovských náboženských obcí v Slovenskej republike (ďalej len „ÚZ ŽNO“) o čiastkovom odškodnení obetí holocaustu v SR, podpísanej dňa 9. 10. 2002 na zabezpečenie realizácie procesu čiastkového odškodnenia obetí holocaustu v SR z výnosov istiny 850 mil. Sk, uložených na osobitnom účte ÚZ ŽNO v Národnej banke Slovenska, na obdobie 10 rokov (do 31. 12. 2012).

Článok 2

Pôsobnosť Rady

/1/ Rada rozhoduje o poskytovaní finančných príspevkov v procese čiastkového odškodnenia obetí holocaustu v SR: 
a)	fyzickým osobám za účelom zmiernenia niektorých majetkových krívd spôsobených holocaustom, ktorým ich vlastníctvo nebolo vrátené ani žiadnym spôsobom odškodnené,
b)	na projekty sociálno-zdravotnej starostlivosti so zvláštnym zreteľom na potreby tých, ktorí prežili holocaust,
c)	na rekonštrukciu, obnovu a údržbu nehnuteľných a hnuteľných židovských pamiatok na území Slovenskej republiky,
d)	na projekty slúžiace dôstojnej pamiatke obetiam holocaustu,
e)	na podporu spoločenských, kultúrnych a vzdelávacích aktivít v oblasti judaizmu.

/2/ Rada môže za účelom odborného posúdenia predkladaných žiadostí vytvoriť grantové komisie, zložené z expertov pre príslušné oblasti v procese odškodňovania.

Článok 3

Zloženie a činnosť Rady

/1/ Rada má sedem členov.

/2/ Štyroch členov Rady vymenúva a odvoláva ÚZ ŽNO. Troch členov Rady vymenúva a odvoláva vláda Slovenskej republiky na návrh podpredsedu vlády SR, ministra financií a ministra zahraničných vecí SR.

/3/ Funkčné obdobie členov Rady je 10-ročné a stanovuje sa pre všetkých členov Rady rovnako.

/4/ Člen Rady vykonáva svoju funkciu osobne. Neprítomnosť na rokovaní Rady oznámi člen písomnou formou vopred predsedovi Rady; v odôvodnených prípadoch môže člena Rady zastupovať na rokovaní Rady jeho zástupca na základe písomného poverenia. 

/5/ Členstvo v Rade zaniká:
a)	úmrtím,
b)	odvolaním,
c)	písomným vzdaním sa.

/6/ Rada môže odporučiť ÚZ ŽNO alebo vláde SR odvolať člena Rady pred skončením jeho funkčného obdobia, ak:

a)	člen Rady sa bez ospravedlnenia nezúčastňuje zasadnutí Rady,
b)	člen Rady hrubým spôsobom porušil štatút Rady.

/7/ Rada na svojom prvom zasadnutí zvolí predsedu. Zasadnutia Rady zvoláva predseda najmenej dvakrát ročne. Ak o zvolanie zasadnutia Rady písomne požiada najmenej jedna tretina členov Rady, je predseda povinný zvolať zasadnutie Rady najneskôr do troch týždňov odo dňa doručenia žiadosti.

/8/ Rada je uznášaniaschopná, ak je na jej zasadnutí prítomná nadpolovičná väčšina jej členov, z ktorých najmenej jeden bol vymenovaný vládou SR. Rada prijíma svoje rozhodnutia nadpolovičnou väčšinou prítomných členov. 

/9/ Rada prijíma svoje rozhodnutia uznesením. Ako podklad k rozhodovaniu môže Rada použiť expertné posudky grantových komisií, vytvorených Radou na tento účel.

/10/ Rada môže odporučiť ÚZ ŽNO, aby po predchádzajúcom prerokovaní s kompetenčne príslušným členom vlády SR, navrhol zmenu tohto štatútu alebo zmenu pravidiel a podmienok pre poskytovanie príspevkov podľa tohoto štatútu. Zmeny budú platné po ich odsúhlasení vládou SR. 

/11/ Spôsob rokovania Rady upravuje jej rokovací poriadok, ktorý schvaľuje Rada. 

/12/ Členstvo v Rade je neplatená funkcia. Člen Rady má nárok na náhradu výdavkov vzniknutých v súvislosti s výkonom tejto funkcie podľa osobitného predpisu x).

Článok 4

Kancelária Rady

/1/ Úlohy spojené s organizačným a administratívno-technickým zabezpečovaním činnosti Rady plní Kancelária Rady, ktorá je samostatnou organizačnou zložkou ÚZ ŽNO.

/2/ Na základe Dodatku č. 2 k Dohode medzi vládou SR a ÚZ ŽNO o čiastkovom odškodnení obetí holocaustu v SR, schváleného  uznesením vlády SR č. ...... zo dňa ..... výdavky spojené s činnosťou Rady a Kancelárie Rady finančne zabezpečuje ÚZ ŽNO z výnosov istiny.

/3/ Výkonnými zamestnancami Kancelárie Rady sú riaditeľ Kancelárie Rady (ďalej len „riaditeľ“) a tajomník Rady (ďalej len „tajomník“), prípadne ďalší zamestnanci Kancelárie.

/4/ Náklady na činnosť Rady a Kancelárie Rady nesmú prekročiť ročne 10% z výnosov istiny

/5/ Rozpočet Kancelárie Rady predkladá Rade na schválenie riaditeľ.

/6/ Riaditeľ, tajomník a ďalší zamestnanci Kancelárie vykonávajú svoju činnosť na základe pracovnej zmluvy uzatvorenej s ÚZ ŽNO. Riaditeľa a tajomníka schvaľuje Rada na základe návrhu predsedu Rady, ostatných zamestnancov kancelárie navrhuje riaditeľ a schvaľuje Rada. Pri odmeňovaní zamestnancov sa bude postupovať podľa osobitných predpisovx) a na základe Radou schváleného rozpočtu Kancelárie Rady. 

/7/ Riaditeľ kancelárie Rady najmä:

a)	zabezpečuje organizačnú a technickú činnosť Rady v čase medzi jej zasadnutiami realizuje činnosti spojené s bežnými záležitosťami činnosti Rady, vrátane administratívnej agendy a vedenia účtovníctva,
b)	vykonáva rozhodnutia Rady, ktoré sa týkajú činnosti Rady,
c)	organizačne a obsahovo pripravuje zasadnutia Rady,
d)	na každom zasadnutí Rady podáva správu o stave plnenia úloh spojených s procesom odškodnenia a podáva návrhy na rozhodnutie Rady o poskytnutí príspevku na odškodnenie z uvoľnených finančných zdrojov,
e)	spracováva návrh výročnej správy, zodpovedá za spracovávanie účtovnej uzávierky, zabezpečuje vykonanie auditu a predkladá tieto dokumenty Rade na schválenie,
f)	vykonáva bežné finančné operácie na zabezpečenie činnosti Rady na základe poverenia Rady,
g)	vykonáva ďalšiu činnosť, ktorou ho poverila Rada,
h)	je oprávnený konať v mene Rady v bežných administratívnych záležitostiach, inak len na základe plnej moci, ktorú mu Rada udelí,
i)	zabezpečuje styk s finančnými inštitúciami (s bankou, účtovníckou firmou, a pod.),
j)	zúčastňuje sa zasadnutí Rady bez hlasovacieho práva a zodpovedá za vyhotovenie zápisníc z rokovaní Rady,
k)	za výkon svojej funkcie je zodpovedný Rade.

/8/ Tajomník Rady najmä:

a)	zodpovedá za sústreďovanie a evidenciu žiadostí o odškodnenie fyzickým osobám,
b)	preberá, eviduje a kompletizuje žiadosti fyzických osôb a právnických osôb o poskytnutie finančných príspevkov na projekty zamerané na obnovu a rekonštrukciu židovských kultúrnych pamiatok, sociálnych, zdravotných a spoločenských programov, 
c)	rokuje so žiadateľmi a pripravuje podklady, pre rozhodovanie Rady,
d)	pripravuje podklady o poskytnutí príspevkov na odškodnenie,
e)	zabezpečuje a kontroluje vyúčtovávanie poskytnutých príspevkov,
f)	zodpovedá za vedenie celej agendy odškodňovania a o jej stave pravidelne informuje Radu,
g)	zabezpečuje zverejňovanie podmienok pre poskytovanie príspevkov na odškodnenie,
h)	zabezpečuje styk s médiami,
i)	zúčastňuje sa zasadnutí Rady bez hlasovacieho práva,
j)	za výkon svojej funkcie je zodpovedný Rade.

Článok 5

Základné pravidlá poskytovania finančných príspevkov

/1/ Príspevky na finančné odškodnenie obetí holocaustu sa poskytujú na základe 	rozhodnutia Rady. Rada rozhoduje o poskytnutí príspevku na základe písomnej žiadosti, ktorá má náležitosti upravené v Podmienkach odškodnenia a na základe návrhu riaditeľa, ktorého súčasťou musí byť aj návrh, akým spôsobom má Rada rozhodnúť.

/2/ Podmienky odškodnenia sú určené:
a)	Podmienkami pre poskytovanie príspevkov fyzickým osobám na finančné odškodnenie obetí holocaustu v SR,
b)	Podmienkami pre poskytovanie príspevkov na projekty financované z rozpočtu čiastkového odškodnenia obetí holocaustu v SR,
a sú neoddeliteľnou súčasťou štatútu Rady ako Príloha A. a Príloha B.

/3/  Žiadosti sa doručujú na adresu Kancelárie Rady osobne alebo poštou. Na žiadosť žiadateľa sa musí prijatie žiadosti potvrdiť.

/4/ Rada rozhoduje na základe návrhu, ktorý jej predkladá riaditeľ. V prípade, že oprávnená osoba podala žiadosť o poskytnutie príspevku a riaditeľ Rady do troch mesiacov odo dňa jej prijatia nepredložil návrh Rade, môže ktorýkoľvek člen Rady požiadať Radu, aby uložila riaditeľovi Rady bezodkladne predložiť návrh na rokovanie Rady.

/5/ Rozsah a spôsob zisťovania podkladov pre rozhodnutie určuje Rada.

/6/ Rada rozhoduje tak, že návrhu vyhovie v celom rozsahu alebo mu vyhovie iba v časti alebo návrh zamietne. V prípade zamietnutia žiadosti, musí byť pri rozhodnutí uvedený aj dôvod zamietnutia. Ak Rada zistí, že návrh nespĺňa požadované náležitosti, vráti návrh tajomníkovi Rady s pokynom na jeho doplnenie v určenej lehote. 

/7/ Rada prijíma svoje rozhodnutia o žiadostiach uznesením, ktoré je súčasťou zápisnice z rokovaní Rady. Zo zápisnice musí byť najmä zrejmé, kto sa rokovania zúčastnil, aký bol program rokovania, aké žiadosti a návrhy boli prerokované, aké rozhodnutia sa k nim prijali. Rada si na začiatku svojho rokovania určí zapisovateľa a overovateľa zápisnice. 

/8/ Rozhodnutia Rady sa doručujú žiadateľom písomne, najneskôr do dvoch týždňov od rozhodnutia.

/9/ V prípade, že Rada návrh zamietla, môže žiadateľ proti rozhodnutiu Rady podať odvolanie, ak vie k vecnej stránke žiadosti preukázať nové skutočnosti, o ktorých Rada v čase rozhodovania nemala vedomosť, a ktoré mohli mať za následok iné rozhodnutie o návrhu. Odvolanie sa podáva Rade ako orgánu, ktorý napadnuté rozhodnutie vydal, v lehote šiestich mesiacov odo dňa doručenia rozhodnutia. Pre podanie odvolania platia rovnaké ustanovenia ako pre doručovanie žiadostí o poskytnutie finančného príspevku.

/10/ Riaditeľ je povinný bezodkladne upovedomiť členov Rady o obdržaní odvolania a pripraviť podklady a návrh na rozhodnutie Rady o odvolaní na jej najbližšie rokovanie. Proti rozhodnutiu Rady o odvolaní sa nemožno ďalej odvolať. 

/11/ Na poskytnutie príspevku nie je právny nárok.

/12/ Schválený príspevok sa poskytuje na základe Zmluvy o poskytnutí príspevku medzi ÚZ ŽNO a žiadateľom, ktorej náležitosti schváli Rada. Zmluva o poskytnutí príspevku musí obsahovať najmä:
a)	údaje o žiadateľovi (meno, resp. názov organizácie a jej štatutárneho zástupcu, adresu, resp. sídlo, telefonický/faxový/e-mailový kontakt),
b)	výšku poskytnutého príspevku,
c)	účel poskytnutého príspevku,
d)	spôsob vyplatenia príspevku,
e)	v prípade príspevku na projekty, lehotu na čerpanie poskytnutého príspevku,
f)	spôsob vyúčtovania príspevku, resp. poskytnutia hodnoverných dokladov o účelovom využití príspevku,
g)	ustanovenie o tom, že žiadateľ je povinný v prípade použitia príspevku alebo jeho časti na iný účel, než bol schválený, vrátiť tento príspevok, resp. jeho adekvátnu časť späť poskytovateľovi príspevku.

/13/ V prípade, že žiadateľ nedodrží ustanovenie Zmluvy o poskytnutí príspevku ako je uvedené v čl. 5, ods. 12, písm. g), Rada rozhodne o spôsobe postihu žiadateľa, resp. vymáhania požadovanej výšky príspevku.

Článok 6

Účtovníctvo a výročná správa

/1/ ÚZ ŽNO vedie účtovníctvo Kancelárie Rady  podľa osobitných predpisovx). Ročná účtovná uzávierka musí byť overená audítorom.

/2/ Kancelária Rady vypracováva návrh výročnej správy o svojej činnosti a o činnosti Rady. Návrh výročnej správy za uplynulý rok Rada schvaľuje ku dňu 30.6.

Článok 7

Záverečné ustanovenia (Účinnosť)

/1/ Tento štatút bol schválený uznesením vlády SR č. ................ zo dňa ............ a týmto dňom nadobúda platnosť.

/2/ Tento štatút môže byť zmenený alebo doplnený len v súlade s článkom 3, ods. 10 štatútu Rady. 

Príloha A štatútu Rady na odškodnenie obetí holocaustu v SR

Podmienky pre poskytovanie príspevkov fyzickým osobám na finančné odškodnenie obetí holokaustu v SR

Článok 1

Účel poskytovania príspevkov

/1/ Príspevky na odškodnenie sa poskytujú fyzickým osobám na zmiernenie niektorých majetkových krívd spôsobených obetiam holocaustu, ktorým ich vlastníctvo nebolo vrátené ani iným žiadnym spôsobom odškodnené.

/2/ Príspevky sa poskytujú z čiastky 280 miliónov Sk, ktorú má ÚZ ŽNO uloženú v Národnej banke Slovenska.

/3/ Na príspevok nie je právny nárok.

Článok 2

Výška príspevku

/1/ Príspevok bude poskytnutý všetkým oprávneným osobám podľa čl.3 týchto Podmienok, ktorých žiadosti budú riadne a včas predložené Rade a o ktorých Rada rozhodne tak, že žiadosti vyhovie. Výška príspevku bude určená podľa výslednej sumy uplatnených nárokov, ktoré budú uznané za oprávnené (v prepočte na aktuálne platné ceny).                                           

/2/ Oprávnené nároky žiadateľov budú symbolicky odškodňované v troch kategóriách:                                                   a) majetok do 1 milióna Sk,
b) majetok od 1 milióna do 20 miliónov Sk,
c) majetok nad 20 miliónov Sk.

/3/ Výška príspevku sa určuje tak, že sa vykoná súčet hodnoverne preukázanej hodnoty všetkého majetku, za ktorý žiadatelia požiadajú o odškodnenie. Hodnota majetku, pre účely výpočtu výšky príspevku, sa preukazuje ku dňu, v ktorom bol majetok pôvodnému vlastníkovi odňatý. Celková čiastka, určená na odškodnenie sa vydelí súčtom preukázaných hodnôt uplatnených nárokov a v tomto pomere budú oprávnení žiadatelia symbolicky odškodnení.

/4/ Výsledok sa zaokrúhli na celé tisíce Sk  (100 USD).

/5/ Výška hodnoty odňatého majetku sa preukazuje v platnej slovenskej mene. Hodnotu je možné hodnoverne preukázať najmä preukázaním ceny, za ktorú pôvodný vlastník majetok nadobudol, alebo jeho daňovými či majetkovými priznaniami. Ak oprávnená osoba takéto doklady nevlastní alebo nemožno od neho spravodlivo žiadať ich preukázanie, preukazuje hodnotu odňatého majetku iným spôsobom, nevzbudzujúcim pochybnosti.

Článok 3

Oprávnené osoby

/1/ Oprávnenou osobou je fyzická osoba, ktorá bola v dôsledku rasovej perzekúcie zbavená nehnuteľného majetku na území  dnešnej Slovenskej republiky v dôsledku prevodu alebo prechodu vlastníckeho práva, ktorý bol vyhlásený za neplatný dekrétom prezidenta republiky č.5/1945, alebo zákonom č. 128/1946 Zb., a toto vlastnícke právo jej nebolo vrátené a ani nebola žiadnym iným spôsobom za takýto majetok odškodnená ( napr. na základe medzinárodných dohôd) a ani jej nevznikol nárok na vydanie veci alebo finančnú náhradu podľa reštitučných predpisov vydaný po roku 1989 („ pôvodný vlastník“).

/2/ Pokiaľ pôvodný vlastník zomrel:

a)	oprávnenými osobami sú pozostalý manžel a deti, rovnakým podielom,
b)	a ak nežije niektoré dieťa oprávnenými osobami na jeho podiel sú jeho deti, ak nežijú ani tieto deti, rovnakým podielom ich potomkovia,
c)	a ak nežijú pozostalý manžel ani potomkovia oprávnenej osoby, sú oprávnenými osobami súrodenci pôvodného vlastníka rovnakým podielom,
d)	a ak nežijú ani súrodenci pôvodného vlastníka, sú oprávnenými osobami ich potomkovia.

Článok 4

Žiadosť o poskytnutie príspevku

/1/ Písomná žiadosť o poskytnutie príspevku na odškodnenie musí byť doručená Rade najneskôr do 6 mesiacov odo dňa, v ktorom dôjde ku zverejneniu týchto podmienok spôsobom uvedeným v čl. 6.

/2/ Ku žiadosti musia byť priložené doklady hodnoverne preukazujúce splnenie podmienok na vznik nároku na odškodnenie. Žiadateľ musí hodnoverne preukázať:
a)	svoju totožnosť,
b)	v prípade, ak pôvodný vlastník nežije, hodnoverný dôkaz o jeho smrti a o tom, že žiadateľ je potomkom pôvodného vlastníka,
c)	doklad o vlastníctve a hodnote pôvodného vlastníka nehnuteľného majetku, ktorý bol v rozhodnej dobe odňatý spôsobom uvedeným v čl.3 odsek 1,
d)	vyhlásenie žiadateľa o tom, že ani pôvodnému vlastníkovi, ani jemu samému a ani iným osobám majúcim ku pôvodnému vlastníkovi rovnaký vzťah ako on sám, majetok, za ktorý sa odškodnenie žiada, nebol vrátený a ani zaň nebola nikomu poskytnutá akákoľvek náhrada alebo odškodnenie s tým, že v prípade, že sa preukáže, že toto vyhlásenie nie je pravdivé, žiadateľ je povinný prijatý príspevok vrátiť. V prípade, ak o nárokoch koná súd, je oprávnená osoba povinná vo vyhlásení uviesť označenie súdu, na ktorom si nárok uplatňuje a číslo jeho konania,
e)	doklady o hodnote majetku ku dňu odňatia.

Článok 5

Vyplácanie príspevkov

/1/ Po uplynutí lehoty na podávanie žiadostí, uvedenej v čl. 4 ods. 1, Kancelária Rady zhromaždí všetky podané žiadosti a tie, ktoré budú spĺňať všetky náležitosti podľa čl. 4 ods. 2 zaradí do zoznamu za účelom ich ďalšieho vyhodnocovania podľa čl. 2 ods. 2.

/2/ Príspevok určený vo výške podľa čl. 2 ods. 2 poskytne oprávnenej osobe z osobitného účtu ÚZ ŽNO na základe rozhodnutia Rady.

Článok 6

Záverečné ustanovenia

/1/ Tieto podmienky sa riadia všeobecnými zásadami odstraňovania niektorých majetkových krívd podľa zák.č.87/91 Zb., okrem jeho ustanovení o oprávnených osobách o ich štátnom občianstve a o ich trvalom pobyte.

/2/ Tieto Podmienky budú uverejnené súčasne najmenej vo dvoch celoštátnych periodikách.

/3/ Kancelária Rady zabezpečí dostupnosť týchto Podmienok na zahraničných úradoch SR.

/4/ Kancelária Rady zabezpečí uverejnenie týchto Podmienok v tlačovinách vydávaných židovskými organizáciami na území SR a v zahraničí.

Príloha B štatútu Rady na odškodnenie obetí holocaustu v SR

Podmienky pre poskytovanie príspevkov na projekty financované 
z rozpočtu čiastkového odškodnenia obetí holocaustu v SR

Článok 1

Účel poskytovania príspevkov

/1/ Príspevky možno poskytnúť na projekty:
a)	v oblasti sociálno-zdravotníckej starostlivosti so zvláštnym zreteľom na potreby tých, ktorí prežili holokaust,
b)	rekonštrukcie, obnovy a údržby hnuteľných a nehnuteľných židovských pamiatok na území Slovenskej republiky,
c)	slúžiace dôstojnej pamiatke obetiam holokaustu,
d)	na podporu spoločenských, kultúrnych a vzdelávacích aktivít v oblasti judaizmu.

/2/ Projekt, na ktorý sa príspevok žiada musí byť realizovaný na území Slovenskej republiky a jeho trvanie spravidla nesmie byť viac ako 3 roky.

Článok 2

Výška príspevku

/1/ O príspevku a jeho výške rozhodne Rada vo výberovom konaní. Výberové konanie na projekty sa vyhlasuje spravidla dvakrát ročne, najmenej však raz ročne.

/2/ Celková výška schválených príspevkov na projekty nesmie prekročiť čiastku, ktorá je Radou určená pre príslušný rok.

Článok 3

Oprávnení žiadatelia

/1/ O príspevok môžu požiadať predovšetkým ÚZ ŽNO v SR, ŽNO v SR a židovské organizácie s celoslovenskou pôsobnosťou. Pri rozhodovaní Rady o poskytnutí príspevku sa prednostne rozhodne o žiadostiach žiadateľov, ktorí sú takýmito zložkami.

/2/ O príspevok môžu žiadať aj občianske združenia, účelové zariadenia cirkví, verejnoprávne inštitúcie, príspevkové a iné organizácie, ktoré sú registrované na území Slovenskej republiky.

/3/ Ak žiadateľ nie je zložkou ÚZ ŽNO a žiadosť je podaná na projekt s požadovanou výškou príspevku nad 1 milión Sk, musí žiadateľ preukázať svoju spoluúčasť minimálne vo výške 25% celkových nákladov projektu.

/4/ Ak sú žiadateľmi príspevkové organizácie, verejné vysoké školy, obce a verejnoprávne inštitúcie, potom sa príspevok poskytne iba za predpokladu, že sami vložia najmenej 50% finančných prostriedkov na predmetný projekt.

/5/ Ak sú žiadateľmi organizácie, ktoré vznikli ako právnické osoby na podnikanie, potom sa príspevok môže poskytnúť iba vtedy ak sami vložia najmenej 75% finančných prostriedkov na predmetný projekt.

/6/ Pri predkladaní žiadostí o príspevok na projekt dlhodobého charakteru (dlhší ako 1 rok) musí žiadateľ súčasne hodnoverne preukázať spôsob financovania projektu v nasledujúcich rokoch jeho realizácie.

Článok 4

Výberové konanie

/1/ Rada určí pri vyhlásení výberového konania termín uzávierky pre prijímanie žiadostí. 

/2/ Žiadosti sa podávajú Rade na formulároch, ktorých náležitosti schváli Rada a ktoré budú zverejnené ako súčasť vyhlásenia výberového konania. V prípadoch, ak podanie žiadosti nie je možné na predpísaných formulároch, žiadateľ doplní žiadosť v prílohe. 

/3/ Rada nebude rozhodovať o žiadostiach, ktoré budú doručené po termíne uzávierky.

/4/ Projekty posúdi grantová komisia, ktorá je vymenovaná Radou pri vyhlásení výberového konania. Grantová komisia predloží Rade vyhodnotenie žiadostí s návrhom projektov odporučených na schválenie Radou.

/5/ O výsledku výberového konania bude žiadateľ vyrozumený písomne do piatich týždňov odo dňa rozhodnutia Rady.

Článok 5

Zmluva o poskytnutí príspevku

/1/ V prípade, že Rada schváli projekt na poskytnutie príspevku, Kancelária Rady vyzve žiadateľa na uzavretie Zmluvy o poskytnutí príspevku medzi ÚZ ŽNO a žiadateľom (ďalej len „zmluva“).

/2/ Zmluva o poskytnutí príspevku musí zodpovedať ustanoveniam čl. 5, ods. 12 štatútu Rady.

/3/ V prípade, ak výška príspevku bude vyššia ako 300.000,- Sk,  v zmluve si poskytovateľ (ÚZ ŽNO) vyhradí jeho poskytnutie na osobitný účet resp. podúčet. V prípadoch, ak realizácia projektu bude spočívať v dodávke služieb, ktorých cena prekročí sumu 100.000,- Sk, poskytovateľ si môže vyhradiť podmienku poskytnutia príspevku uskutočnením výberového konania na dodávateľa služieb.

/4/ Príspevok sa spravidla vypláca v dohodnutých splátkach. Poskytnutie splátky musí byť podmienené vyúčtovaním prostriedkov predchádzajúcej splátky, v niektorých prípadoch aj poskytnutím priebežnej (resp. záverečnej) správy.

/5/ Nositeľ projektu zverejní poskytovateľa príspevku (ÚZ ŽNO ) spôsobom určeným v zmluve.

 

Návrh 

Dodatok č.2

k Dohode
medzi vládou SR a Ústredným zväzom židovských
náboženských obcí v SR
o čiastkovom finančnom odškodnení obetí holokaustu v SR

Znenie 5. Článku Dohody medzi vládou SR a Ústredným zväzom židovských náboženských obcí v SR o čiastkovom finančnom odškodnení obetí holokaustu v SR v znení Dodatku zo dňa 8. novembra 2002 sa na základe tohto Dodatku č. 2 mení na nasledovné znenie:

5. článok

Ústredný zväz židovských náboženských obcí v SR otvorí osobitný účet v Národnej banke Slovenska na finančné prostriedky určené na čiastkové odškodnenie židovských obetí holokaustu v SR viazaných na dobu 10 rokov. Ministerstvo financií SR poukáže na tento účet 850 mil. Sk. Ústredný zväz židovských náboženských obcí v SR každoročne v období 10 rokov použije výnosy tohto účtu na čiastkové finančné odškodnenie obetí holokaustu v SR, na financovanie projektov sociálnych a kultúrnych potrieb židovskej komunity v SR a na finančné zabezpečenie Kancelárie Rady v zmysle štatútu Rady na odškodnenie židovských obetí holokaustu v SR. 
V priebehu desaťročného obdobia v odôvodnených prípadoch je možné použiť na čiastkové finančné odškodnenie obetí holokaustu časť istiny maximálne do výšky jednej tretiny, t. j. 283,3 mil. Sk. Zostatok istiny použije Ústredný zväz židovských náboženských obcí v SR po uplynutí desaťročného obdobia, t. j. po 31. decembri 2012.

V Bratislave .....................

za vládu SR			za Ústredný zväz židovských náboženských obcí v SR